**Anexa III - Consultarea structurilor parteneriale cu privire la Planul Național Strategic pentru perioada 2023-2027**

În perioada de programare 2023-2027 fondurile europene destinate Politicii Agricole Comune (PAC) vor fi acordate Statelor Membre pe baza Planului Național Strategic PAC finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR), conform *Regulamentului nr. 2021/2115 al Parlamentului European și al Consiliului din 2 decembrie 2021 de stabilire a normelor privind sprijinul pentru planurile strategice**care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013.*

Astfel, România a pregătit Planul Național Strategic PAC (PNS) în conformitate cu actele de bază/regulamentele care alcătuiesc Politica Agricolă Comună, cât și cu elementele rezultate în urma Analizei SWOT și a Analizei Nevoilor, documente programatice ce stau la baza definitivării intervențiilor incluse în PNS.

Astfel, încă în timpul procesului de definitivare a regulamentelor care stau la baza Politicii Agricole Comune (PAC) post 2020, MADR a adresat tuturor actorilor interesați de elaborarea Planului Național Strategic PAC invitația de a completa un chestionar  în vederea colectării opiniilor cu privire la prioritizarea nevoilor de finanțare a sectoarelor/subsectoarelor, precum și a tipologiilor de activități  ce pot fi sprijinite prin intervențiile PNS, astfel încât să răspundă cît mai bine nevoilor identificate la nivelul sectoarelor pe care le reprezintă.

În contextul procesului de consultare pentru pregătirea perioadei de programare 2023-2027, a fost publicat pe site-ul MADR, în luna iunie 2019, anunțul privind lansarea procesului de selectare a partenerilor în vederea constituirii Comitetului Consultativ Tematic (CCT PNS) și a grupurilor de lucru pentru elaborarea PNS pentru perioada 2023-2027.

Cooptarea organizațiilor interesate în cadrul acestor structuri parteneriale s-a realizat pe baza următoarelor criterii: reprezentativitatea organizației în cadrul sectorului în care îți desfășoară activitatea, relevanța sectorului în care își desfășoară activitatea organizația din perspectiva PAC și activitatea organizației desfășurată până în prezent, inclusiv în implementarea PNDR 2007-2013 și PNDR 2014-2020.

Au fost, astfel, incluse aprox. 160 de organizații publice şi private. Componența grupurilor de lucru este postată pe site-ul [www.madr.ro](http://www.madr.ro).

CCT PNS și Grupurile de lucru au fost constituite în conformitate cu prevederile art. 106 din Regulamentul privind planurile strategice în vederea asigurării coordonării eficace a procesului de consultare pentru elaborarea PNS și în vederea respectării principiului parteneriatului.

Acestea au în componența lor reprezentanți ai autorităților administrației publice centrale, ai structurilor asociative ale administrației publice locale, ai partenerilor relevanți reprezentând organizații din mediul economic, social, academic, asociații profesionale, ONG-uri și reprezentanți şi din societatea civilă, inclusiv din domeniul mediului.

Prin desemnarea partenerilor cooptați în grupurile tehnice consultative s-a urmărit acoperirea domeniilor vizate de PNS, astfel încât documentul să poată aborda, în mod eficient, provocările specifice ale fiecărei direcții de dezvoltare rurală.

În ceea ce privește procesul de elaborare a PNS 2023-2027, structurile parteneriale au un caracter consultativ, fiind constituite cu rolul de a asigura un proces transparent și de a implica activ membrii acestora în fiecare etapă a elaborării PNS.

Reprezentanții structurilor parteneriale au avut posibilitatea ca, prin prisma expertizei tehnice deținute în domenii specifice și cu argumente bine fundamentate, să contribuie la îmbunătățirea documentelor de programare.

Comparativ cu perioada anterioară de programare, la constituirea structurilor parteneriale s-a ținut cont și de faptul că PNS are un cadru extins, vizând atât sprijin din FEGA (Pilonul I) și FEADR (Pilonul II), respectiv atât plățile directe şi măsurile de piață (intervenții sectoriale) finanțate din Pilonul 1 (FEGA), cât şi alte tipuri de intervenții (investiții, plăți compensatorii, sume forfetare) finanțate din Pilonul 2 (FEADR).

Astfel, a fost constituit Comitetul Consultativ Tematic pentru elaborarea Planului Național Strategic (CCT PNS) - structura partenerială organizată pentru domeniile privind dezvoltarea rurală și agricultura, precum și 4 grupuri de lucru structurate la nivelul a 12 subgrupuri pe domenii specifice:

1. Grupul de lucru Agricultură și industrie alimentară

* 1.1. Subgrup de lucru Plăți directe
* 1.2. Subgrup de lucru Sprijin Cuplat
* 1.3. Subgrup de lucru Intervenții în domeniul agricol – finanțate din Pilonul II PAC (măsuri de investiții și alte intervenții în domeniul agricol)
* 1.4. Subgrup de lucru Industrie și Securitate alimentară
* 1.5. Subgrup de lucru Intervenții sectoriale (Măsuri de Piață)

2. Grup de lucru Mediu și Silvicultură

* 2.1 Subgrup de lucru Eco-scheme – finanțate din Pilonul I și intervenții de mediu și climă
* 2.2 Subgrup de lucru pentru alte angajamente de dezvoltare rurală
* 2.3 Subgrup de lucru Silvicultură

3. Grupul de lucru Economie rurală și Infrastructură

* 3.1 Subgrup de lucru LEADER și activități nonagricole
* 3.2 Subgrup de lucru Infrastructură rurală

4. Grupul de lucru Cercetare și inovare

* 4.1 Subgrup de lucru AKIS
* 4.2 Subgrup de lucru Intervenții în domeniul cercetării și inovării și transferului de cunoștințe

Comitetul Consultativ Tematic pentru PNS a avut un rol consultativ, fiind constituit pentru asigurarea consultărilor parteneriale privind stabilirea şi prioritizarea intervențiilor în domeniul agriculturii și dezvoltării rurale, în acord cu obiectivele strategice la nivel european în perioada 2023-2027 şi cu principiile orizontale privind egalitatea între femei şi bărbaţi, nediscriminarea şi dezvoltarea durabilă.

În scopul elaborării Planului Național Strategic pentru perioada 2023-2027 și în vederea respectării principiului parteneriatului, în perioada 2020-2022, Ministerul Agriculturii și Dezvoltării Rurale (MADR) a desfășurat un proces complex de consultare a partenerilor socio-economici, în cadrul Comitetului Consultativ Tematic (CCT), precum și în cadrul grupurilor de lucru tematice (GL) cu accent asupra elementelor care au vizat analiza SWOT, analiza nevoilor, intervențiile propuse pentru FEGA și FEADR și alocările financiare propuse pentru perioada 2023-2027.

Consultările au fost desfăşurate, fie prin organizarea de videoconferințe, fie prin intermediul poștei electronice.

În vederea definitivării fișelor intervențiilor au fost organizate două sesiuni de consultări cu partenerii economici și sociali, aceștia având posibilitatea de a-și exprima punctul de vedere cu privire la propunerile prezentate, atât în cadrul întâlnirilor organizate în sistem on-line, cât și prin intermediul chestionarelor referitoare la colectarea opiniilor pentru draftul fișelor de intervenție sau al unor propuneri sau observații scrise.

În vederea asigurării transparenței, au fost publicate și actualizate pe site-ul Ministerului Agriculturii și Dezvoltării Rurale, la secțiunea PNS post 2020 documentele de programare, inclusiv prezentările susținute, precum și informații cu privire la consultarea partenerilor.

Documentele ce au făcut obiectul dezbaterilor din cadrul reuniunii Comitetului Consultativ Tematic din data de 15.02.2022 și care au rezultat din consultările cu actorii implicați în agricultură și dezvoltare rurală au fost postate în consultare publică, pe site-ul Ministerului Agriculturii și Dezvoltării Rurale, la secțiunea *Dezvoltare rurală -* *Consultare publică PNS* (<https://www.madr.ro/dezvoltare-rurala.html>) pentru o perioadă de 10 zile de la data postării.

Ulterior fiecărei etape de consultare, propunerile și observațiile comunicate de către parteneri au fost centralizate la nivel de obiectiv sau intervenție, iar în urma analizei responsabililor din cadrul MADR au fost preluate şi consolidate la nivelul documentelor de programare propunerile acceptate, fiind totodată argumentate şi justificate propunerile care nu au fost preluate.